Diari Oficial de la Generalitat Valenciana


Sumari del DOGV 6473, del 04-03-2011 (2011/1944)

Notificació de la sentència dictada en el judici ordinari número 1887/2008.
---------------------------------------------------------------------------

### Dades del document

Número de DOGV
:   6473

Data del DOGV
:   04-03-2011

Secció del DOGV
:   IV. ADMINISTRACIÓ DE JUSTÍCIA

Número del document
:   2011/1944


Organisme emissor
:   Jutjat de Primera Instància Número 4 d'Elx

Tipus de document
:   Edicte

Notificació de la sentència dictada en el judici ordinari número 1887/2008. [2011/1944]  
Judici ordinari 001887/2008  
Part demandant: Lico Renting, SA Unipersonal.  
Parts demandades: Elascor, SL, i Francisco José Mora López.  
En el judici esmentat s'ha dictat la resolució que té el text, literalment, com segueix:  
«Sentència número 49/2010  
Elx, 18 de març de 2010  
Fernando Madrid Rodríguez, magistrat jutge titular del Jutjat de Primera Instància número 4 d'Elx, he vist aquestes actuacions de judici ordinari 001887/2008, promogudes per Lico Renting, SA Unipersonal, representat pel procurador senyor Tormo Ródenas i dirigit pel lletrat/ada senyor/a Tello Valero, contra Elascor, SL, i contra Francisco José Mora López, declarats en rebel·lia, sobre la reclamació d'una quantitat.  
Antecedents de fet  
Primer. El procurador senyor Tormo Ródenas, en nom i representació de Lico Renting, SA Unipersonal, va presentar una demanda de judici ordinari que va correspondre per torn a aquest Jutjat, en què sol·licitava al Jutjat que dictara una sentència per la qual es condemnara la demandada a pagar la quantitat assenyalada en la demanda, així com a reintegrar el vehicle cedit per l'actora, més els interessos legals i les costes d'aquest procés.  
Segon. Una vegada admesa a tràmit la demanda, es va disposar citar a termini el demandat perquè en el termini de 20 dies contestara la demanda formulada en contra seua amb les advertències legals corresponents. Després d'haver-se citat en la forma legal la part demandada, aquesta va deixar passar el termini per a contestar la demanda.  
Tercer. Es va declarar la rebel·lia d'Elascor, SL, i Francisco José Mora López, i es va disposar citar a l'actora a l'audiència prèvia, després d'haver-se citat les parts personades de forma legal. El dia assenyalat va tindre lloc l'esmentada audiència prèvia, en què l'actora va ratificar el seu escrit i es van complir la resta de les previsions legals, i després d'haver-se rebut el plet a prova, la part actora va proposar les de documental, les quals van ser admeses en els termes que consten en l'acta estesa, i es van declarar les actuacions vistes per a sentència.  
Quart. En la tramitació d'aquest procediment s'han complit totes les formalitats legals.  
Fonaments de dret  
Primer. Els demandats en aquest procés han sigut declarats en rebel·lia, ja que no han contestat la demanda ni s'han personat amb posterioritat en les actuacions; a pesar d'aquesta actitud negativa, en els processos en rebel·lia cal extremar les mesures per a garantir una aplicació efectiva de les disposicions legals, una tutela judicial efectiva, de manera que es complisquen els dos principis bàsics del procés civil, el de dualitat de parts i el de contradicció, entenent-se aquest últim no en el sentit que el procés no és vàlid sense la presència del demandat, cosa que seria tant com donar a aquest la clau del procés, sinó que el principi esmentat es compleix amb l'oportunitat de ser oït en un judici a través d'una citació judicial vàlida. Per això la rebel·lia no implica la confessió presumpta (ficta confessio) del demandat sinó que l'actor haurà d'acreditar de forma inequívoca la seua raó petitòria, d'acord amb les regles generals de la càrrega de la prova previstes en l'article 217 de la Llei d'Enjudiciament Civil, perquè puga ser estimada la seua pretensió.  
Segons l'escrit de l'actora s'ha produït el lliurament del bé el passat dia 19 de novembre de 2009.  
Segon. La part actora efectua una reclamació de la quantitat de 6.048,31 euros, que li és deguda com a conseqüència de les relacions comercials mantingudes amb la demandada. Aquestes relacions han d'enquadrar-se dins de l'àmbit de l'arrendament financer (lísing), en què s'ha produït l'impagament d'una de les quotes i on de conformitat amb el contracte l'actora va declarar la resolució del contracte i va sol·licitar la devolució del vehicle.  
De la documental, que no ha sigut impugnada, es desprén l'existència del contracte, el lliurament del bé, l'impagament i la no-restitució del vehicle arrendat, així com l'import de les quantitats degudes (quotes vençudes i impagades, així com el 10% de les quotes pendents, conforme es pactava en el contracte). Conforme a l'article 220 de la Llei d'Enjudiciament Civil, es reclama el pagament d'una quantitat equivalent a la que resulte de multiplicar dues quotes mensuals des d'agost de 2008 fins al lliurament efectiu del vehicle arrendat, 19 de novembre de 2009. La quota és de 749,99 euros al mes, i un total de 16 mesos i 19 dies.  
Quant a la petició de condemna d'interessos formulada per la part actora, aquests hauran de ser computats en relació amb la quantitat reclamada en aquest procediment, a la qual s'aplicarà el tipus d'interés de mora pactat en la pòlissa des de la data del pagament de la renda incomplit, per ser aquesta la data en què s'incorre en mora de conformitat amb el que preveu l'article 63,1 del Codi de Comerç, i igualment se li aplicarà l'interés ordinari pactat en la pòlissa des de l'últim còmput d'interessos realitzat de conformitat amb el que disposa l'article 316 del Codi de Comerç. Es va pactar com a interés el 2%.  
Tercer. Per tot això pertoca declarar que va existir un incompliment pels demandats, respecte del pagament de la renda, que comporta la resolució del contracte de conformitat amb la sol·licitud de l'actora.  
Quart. De conformitat amb el que disposa l'article 394 de la Llei d'Enjudiciament Civil, en els judicis declaratius les costes de la primera instància s'imposaran a aquella part de què s'hagueren rebutjat totalment les pretensions.  
Vistos els articles esmentats i tots altres aplicables de forma general:  
Dispositiva  
Estime la demanda interposada pel procurador senyor Tormo Ródenas, en nom i representació de Lico Renting, SA Unipersonal, i declare que pertoca la resolució del contracte d'arrendament financer subscrit entre les parts el dia 11 de març de 2004, realitzada el dia 5 de febrer de 2009; igualment, condemne Elascor, SL, i Francisco José Mora López a pagar a l'actor de forma solidària la quantitat de sis mil quaranta-huit euros i trenta-un cèntims, així com a pagar l'import de dues quotes mensuals (749,99 euros cada quota) per cada mes de demora fins al lliurament del vehicle (que és un total de 16 mesos i 19 dies), tot això més els interessos moratoris pactats (2%) des del 5 de febrer de 2009, i a pagar les costes.  
Aquesta sentència no és ferma i s'hi pot interposar un recurs d'apel·lació, que haurà de ser preparat en el termini de cinc dies des de la notificació d'aquesta resolució, a través d'un escrit que cal presentar al Jutjat en la forma que disposa l'article 457 de la Llei d'Enjudiciament Civil, perquè en conega i resolga l'Audiència Provincial d'Alacant. En cas que interpose el recurs d'apel·lació, el recurrent ha de dipositar la quantitat de 50 euros en el compte de dipòsits i consignacions d'aquest Jutjat obert en Banesto amb el número 0169 0000 02. En cas de realitzar l'ingrés mitjançant una transferència ho haurà de fer en el número de compte 0030 3035 70 0035483932, i haurà de consignar al caseller d'observacions el número de procediment. Cosa que haurà d'acreditar davant d'aquest tribunal en el termini de dos dies.  
Així ho dispose, mane i firme.  
Publicació. La sentència anterior ha sigut donada, llegida i publicada el mateix dia de la seua data, mentre celebrava audiència pública; davant de mi, el secretari, que en done fe».  
Atés que es desconeix el domicili o residència actuals de la part demandada, mitjançant la provisió del dia de hui el jutge, de conformitat amb el que disposen els articles 156.4 i 164 de la Llei 1/2000, d'Enjudiciament Civil, ha ordenat la publicació d'aquest edicte, per a portar a efecte la diligència de notificació de sentència.  
Elx, 4 de febrer del 2011.- La secretària judicial: M.ª Concepción Ferrer Moyá.